Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 2 Pv 44/12/4404	Nové Zámky, 15.5.2014
EEČ : 2-33-66-2014

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Nové Zámky
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: predavačka
sa v skúšobnej dobe, určenej uznesením prokurátora Okresnej prokuratúry XXXXX zo dňa 10.4.2012, spisová značka 2 Pv 44/12/4404, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 03.12.2011 o 19.00 h riadila osobné motorové vozidlo zn. Ford Escort EČ XXXXX po ceste č. II/580 v meste XXXXX, kde v blízkosti VÚB nevenovala dostatočnú pozornosť riadeniu tohto vozidla a na priechode pre chodcov narazila do poškodenej chodkyne XXXXX, prechádzajúcej cez vozovku po priechode pre chodcov, v dôsledku čoho táto utrpela tržnú ranu zadnej časti hlavy a pohmoždenie kolena pravej dolnej končatiny s dobou liečenia a pracovnej neschopnosti v trvaní do 08.01.2012.

Uznesením prokurátora Okresnej prokuratúry XXXXX zo dňa 10.4.2012, spisová značka 2 Pv 44/12/4404, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
24 mesiacov
Odôvodnenie:
Prokurátor tunajšej okresnej prokuratúry svojím uznesením sp. zn. 2 Pv 44/12/4044 z 10.04.2012 podľa § 216 odsek 1 Trestného poriadku podmienečne zastavil trestné stíhanie proti obvinenej XXXXX pre prečin ublíženia na zdraví podľa § 158 Trestného zákona, ktorého sa dopustila tak, že dňa 03.12.2011 o 19.00 h riadila osobné motorové vozidlo zn. Ford Escort EČ XXXXX po ceste č. II/580 v meste XXXXX, kde v blízkosti VÚB nevenovala dostatočnú pozornosť riadeniu tohto vozidla a na priechode pre chodcov narazila do poškodenej chodkyne XXXXX, prechádzajúcej cez vozovku po priechode pre chodcov, v dôsledku čoho táto utrpela tržnú ranu zadnej časti hlavy a pohmoždenie kolena pravej dolnej končatiny s dobou liečenia a pracovnej neschopnosti v trvaní do 08.01.2012.
	Podľa § 216 odsek 2 Trestného poriadku prokurátor tunajšej okresnej prokuratúry týmto svojím uznesením určil obvinenej XXXXX skúšobnú dobu na 2 roky. Toto uznesenie nadobudlo právoplatnosť dňa 17.04.2012.
	Po uplynutí tejto skúšobnej doby som skúmal, či obvinená XXXXX v jej priebehu viedla riadny život, to znamená, či sa nedopustila ďalšieho trestného činu alebo čo aj len priestupku. V rámci toho som z GP SR vyžiadal odpis registra trestov a z Okresného riaditeľstva PZ, Okresného dopravného inšpektorátu XXXXX výpis z Ústrednej evidencie priestupkov MV SR.
	V odpise registra trestov z GP SR z 14.05.2014 obvinená XXXXX okrem uvedeného podmienečného zastavenia trestného stíhania iný záznam nemá. Okrem toho ani vo výpise z Ústrednej evidencie priestupkov z MV SR z 13.05.2014 nie je uvedený žiaden záznam o jej postihu pre priestupok. Tieto skutočnosti nasvedčujú tomu, že obvinená XXXXX v uvedenej skúšobnej dobe sa nedopustila žiadneho trestného činu a ani len priestupku. To znamená, že v tejto skúšobnej dobe zrejme viedla riadny život.
	Vzhľadom na tieto skutočnosti je potrebné konštatovať, že obvinená XXXXX sa v uvedenej skúšobnej dobe podmienečného zastavenia trestného stíhania osvedčila.
Podľa § 217 odsek 4 Trestného poriadku právoplatnosťou uznesenia o tom, že sa obvinený osvedčil, nastávajú účinky zastavenia trestného stíhania podľa § 9 odsek 1 písmeno e) Trestného poriadku. Podľa tohto ustanovenia trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Vízi
prokurátor